TPIPL พุ่งกว่า 5% วอลุ่มกระฉูด-เทคนิคสวย โบรกฯ แนะ “ซื้อ” ชี้เป็นขาขึ้นรอบใหม่
TPIPL พุ่งกว่า 5% วอลุ่มกระฉูด-เทคนิคสวย บล.บัวหลวง แนะ "ซื้อ" เป้า 2.5 บาท ชี้เป็นขาขึ้นรอบใหม่ ล่าสุด ณ เวลา 11.52 น. ราคาอยู่ที่ 2.36 บาท บวก 0.12 บาท หรือ 5.36% สูงสุดที่ 2.38 บาท ต่ำสุดที่ 2.26 บาท มูลค่าซื้อขายที่ 974.97ล้านบาท
21 ก.ย. 2559

ผู้สื่อข่าวรายงานว่า ราคาหุ้นบริษัท ทีพีไอ โพลีน จำกัด (มหาชน) หรือ TPIPL ณ เวลา 11.52 น. ราคาอยู่ที่ 2.36 บาท บวก 0.12 บาท หรือ 5.36% สูงสุดที่ 2.38 บาท ต่ำสุดที่ 2.26 บาท มูลค่าซื้อขายที่ 974.97ล้านบาท ขณะที่ดัชนีตลาดหุ้นไทยโดยรวมบวก 0.95%
 
นายประสิทธิ์ รัตนกิจกมล ผู้อำนวยการฝ่ายวิเคราะห์ บล.เอเซีย พลัส ระบุว่า ราคาหุ้น TPIPL เช้านี้ปรับตัวขึ้น ด้วยวอลุ่มเทรดที่เข้ามาอย่างคึกคัก ก็ยังไม่ทราบสาเหตุที่แท้จริง แต่ก็พอจะมีประเด็นบวกจากเรื่องที่ TPIPL จะนำบริษัทลูกคือ บมจ.ทีพีไอ โพลีน เพาเวอร์ เข้าจดทะเบียนในตลาดหลักทรัพย์ในช่วงไตรมาส 4/59 ซึ่ง TPIPL ถือหุ้นบริษัทลูกในสัดส่วน 100% ดังนั้นนักลงทุนก็อาจจะเล็งเห็นมูลค่าแฝง (Value) จากตัวบริษัทลูก
อนึ่ง บมจ.ทีพีไอ โพลีน เพาเวอร์ ได้ยื่นแบบแสดงรายการข้อมูล (Filing) ฉบับแรกเมื่อวันที่ 10 พ.ค.59 เนื่องจากบริษัทฯมีความประสงค์จะเสนอขายหุ้นเพิ่มทุนจำนวนไม่เกิน 2,500 ล้านหุ้น โดยเสนอขายผู้ถือหุ้นของ บมจ.ทีพีไอ โพลีน (TPIPL) จำนวน 125 ล้านหุ้น และขายให้ประชาชนทั่วไป จำนวน 2,375 ล้านหุ้น
สำหรับผลการดำเนินงานงวดไตรมาส 3/59 จะเห็นได้ว่าเป็นช่วง Low season ของธุรกิจซีเมนต์ ดังนั้น จึงคิดว่ายังไม่ดีเท่าไร อย่างไรก็ดียังคงแนะนำ”ซื้อ”หุ้น TPIPL เนื่องจากราคาปัจจุบันยังอู่ในระดับต่ำกว่าราคาเป้าหมายที่ให้ไว้ที่ 2.65 บาท/หุ้น          
ด้าน บล.บัวหลวง ระบุในบทวิเคราะห์ฯ แนะ “ซื้อ” หุ้น TPIPL เนื่องจากหุ้นปรับตัวลงจนถึงจุดเปลี่ยนเมื่อราคาปิดปัจจุบันสามารถกลับขึ้นมายืนเหนือเส้นแนวต้านได้อย่างแข็งแกร่ง บ่งชี้ถึงการเปลี่ยนเป็นขาขึ้นรอบใหม่ หนุนด้วยค่า MACD ตัดเส้น signal line ขึ้น พร้อมให้เป้าหมาย 2.5 บาท และมี Stop loss  &lt; 2.16 บาท
ส่วน บล.ฟิลลิป (ประเทศไทย) แนะ”เทรดดิ้ง”หุ้น TPIPL โดยให้แนวรับ 2.18 บาท แนวต้าน 2.30-2.36 บาท และมีจุด CUT ที่ 2.14 บาท  